Il-kumpilazzjoni tal-evidenza kontra Yorgen Fenech, talli dan allegatament xtara armi u munizzjon, se tibda nhar il-Ġimgħa quddiem il-Maġistrat Nadine Lia. Il-ġimgħa li għaddiet, Fenech tressaq il-Qorti b'akkużi ġodda li jirrigwardaw ix-xiri ta' armi u munizzjon mingħajr liċenzja mill-Kummissarju tal-Pulizija. Huwa diġà qed jaffaċċja akkużi separati fuq il-qtil tal-ġurnalista Daphne Caruana Galizia, u se jgħaddi ġuri fuq dan il-każ. In-negozjant qed iwieġeb li mhuwiex ħati li xtara dawn l-armi mid-dark web bil-Bitcoin fl-2018. Fis-seduta tal-Ħamis, l-Ispettur Omar Zammit qal li l-każ għadu qed jiġi investigat billi għadha ma ġietx stabbilita r-raġuni għaliex Fenech xtara dan l-apparat. Is-seduta tal-Ħamis Xiri armi u munizzjon: Fenech iwieġeb mhux ħati; "għadu investigat" Il-Maġistrat Nadine Lia ntgħażlet biex tippresiedi l-każ, li se jibda nhar il-Ġimgħa filgħodu. L-istess Maġistrat kienet irrekużat ruħha mis-smigħ tal-inkjesta fuq ix-xogħol fantażma ta' Melvin Theuma , is-sensar fl-assassinju, mill-kumpilazzjoni tax-xhieda kontra Yorgen Fenech fil-każ tal-qtil, u mill-kumpilazzjoni tal-evidenza kontra l-irġiel akkużati li għamlu l-bomba li qatlet lill-ġurnalista. Dan minħabba li l-Maġistrat tiġi mart it-tifel tal-Avukat Pawlu Lia, li huwa wieħed mill-avukati tal-eks Prim Ministru Joseph Muscat. F'Marzu li għadda Il-Maġistrat Lia tirrikuża ruħha fuq talba tal-familja ta' Daphne Fl-aħħar ġimgħat fil-qorti, id-Deputat Avukat Ġenerali Philip Galea Farrugia qal li f'Novembru tal-2018, Fenech irċieva emails dwar xiri ta' armi, uħud bis-silencer, machine guns, 800 bullet u żewġ hand grenades. Għalkemm għadu ma ġiex stabbilit jekk l-armi waslux għand Fenech u x'kien ippjanat li jagħmel bihom, ix-xiri tagħhom seħħ ftit wara li ġie żvelat li hu sid il-kumpanija 17 Black , f'Novembru tal-2018. Dr Galea Farrugia kien irrefera wkoll għal email minn April tal-2019 dwar pakkett li kien fih 20 gramma ta' Potassium Sodium Cyanide Powder. L-Avukat tad-Difiża Dr Charles Mercieca kien staqsa lill-Qorti dwar x'inhi r-relevanza u allega li din kienet email ta' spam. Madankollu, id-Deputat AĠ staqsa li jekk Fenech mhux kollettur, x'raġuni seta' kellu li jixtri l-armi jekk mhux biex jagħmel att illegali. Xi ntqal fil-qorti? "Fenech ordna hand grenades, mijiet ta' bullets u rifles" Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_612def6b16b82_rand.td-a-rec-img{text-align:left}.td_uid_3_612def6b16b82_rand.td-a-rec-img img{margin:0 auto 0 0}